Румяна Каменска-Донкова
Не спирай

chitanka.info

Никъде по пътя си не спирай,

щом те води Господ, твоят Бог.

Най-доброто Той за теб избира,

приеми премъдрия урок.

В дни спокойни ти не Го забравяй,

пий от извора на мъдростта,

да не те положи дрямка равна

в мекия килим на леността.

Ако някой каже ти: — Върни се,

друг път Бог приготвил е за нас.

В словото свещено ти вглъби се,

слушай само Неговия глас.

Ако падне в кървавата битка

брат ти, в слабостта си изкушен,

ти ръка подай му, подкрепи го,

но не падай с него съблазнен.

Не допускай страх да те обхване,

като дойдат трудни времена.

Казва Бог: — Каквото и да стане,

Аз съм ти от дясната страна.

С теб ще съм в пустини и огньове,

от стихиите ще те спася,

през бедите на крила орлови

с чест и слава ще те пренеса.

Не оставяй грижи или скука

да приспят за Бога ревността.

Твоята почивка не е тука,

тя те чака там, във вечността.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.